SonaOne

Kehidupan awal

Mikael dilahirkan di Kuantan, Pahang pada 30 November 1988 kepada pasangan Michel Lozach (Perancis) dan pereka tari Noorzulaily Yunos (Melayu).  Tetapi beliau menetap di luar negara sejak berusia dua minggu mengikut orang tuanya bertugas di sebuah resort terkemuka, Club Med. Kerana latar belakang kerja ibubapanya, mereka menetap di banyak tempat antaranya Sepanyol, Perancis dan Jepun. Ketika berusia 6 tahun, bapa saudaranya memberikannya hadiah berupa sebuah mainan berupa Sony Soundpad yang mana ia menjadi alat muzik pertama yang dimainkannya ketika menghadiri kelas muzik dan berupaya mencipta lagu-lagu nakal ketika bergurau senda bersama kawan-kawan. Ketika menetap di Paris, Mikael mula berjinak-jinak dengan aktiviti melukis grafiti. Setelah pulang ke Malaysia pada usia 10 tahun, Mikael menyambung pembelajaran awal di sekolah Perancis di Malaysia dan meneruskan minatnya dalam lukisan graffiti di Kuala Lumpur. Ketika berusia 12 tahun, dia mula menjinakkan diri dengan Production Software ( Music 2000 and Project 5) dan memulakan aktiviti programming bunyi dan mainan Flash bersama rakan-rakan rapatnya termasuk Iman Ishak (adik Joe Flizzow). Pada tahun 2005, Mikael yang baru berusia 17 tahun berjaya menarik perhatian Joe Flizzow yang berminat menjadikan remaja itu sebagai protegee. Ketika itu Mikael lebih dikenali sebagai pelukis graffiti berbanding muziknya yang masih belum terdedah kepada umum. Sejak itu, dia mula menerbitkan muzik secara bebas dan mendapat perhatian artis seperti Karmal dan Joe Flizzow hingga diajak menyertai kumpulan penerbit hip-hop bebas tempatan yang dipanggil "G.O.D Music - Gentlemen On Dinosaurs" (antaranya Motion, Saph, DJ Iman, Karmal, Jay Walia) pada tahun 2010 di bawah Kartel Records. Selain berkebolehan mencipta lagu, Mikael juga mampu menyanyikan lagu berentak R&B , jazz dan Pop selain digemari kerana gaya rap nya yang mempunyai kualiti era 90an.

Kerjaya muzik

Setelah bernaung di bawah Kartel, Mikael mula menggunakan nama SonaOne sebagai nama komersial. Ketika itu dia sibuk mencuba menempa nama dengan membuat pita campuran yang mana berjaya mengumpul peminat-peminat awal menerusi medium sosial media. Pita campuran pertamanya, “Illegal Downloads Vol. 1” diterbitkan pada 20 April 2010 dan diikuti oleh “Illegal Downloads Vol. 2” (20 April 2011). Di antara kedua-dua mixtape tersebut, beliau meluncurkan pita kedua “Tuna Spaghetti”  yang terbit  30 November 2010 dan berjaya mengangkat namanya dalam arena muzik hip hop pada tahun 2010 menerusi lagu hits seperti “No Snooze”, “Flyer Than You G6” & “Like A Dream”. Menerusi "Tuna Spaghetti" beliau berjaya mengumpul lebih ramai pengikut. Menerusi pita ini juga, beliau berjaya dicalonkan di Anugerah Shout! 2010 untuk kategori Hip-hop / Urban. 
Kemunculan perdananya sebagai artis adalah menerusi program "Hip Hop In Asia" di mana dia menyertai beberapa rapper terkenal rantau ini seperti Sheikh Haikel (Singapore), Micbandits (Brunei), Dandee (Thailand) dan Thaikoon (USA) menjelajah Asia untuk memperkenalkan genre muzik Hip Hop yang berkembang pesat. SonaOne juga dipanggil untuk mengacarakan program dokumentari tersebut sekali lagu untuk musim kedua. Selain popular sebagai pelukis grafiti dan mula menempa nama sebagai penyanyi, SoneOne juga berpeluang membuat persembahan di merata tempat antaranya jejalah bebas di Amsterdam dan Singapore malah pernah berkongsi pentas dengan artis antarabangsa seperti The Black Eyed Peas (USA), Rain (Korea) and Thaitanium (Thailand). Sejak 2012 SonaOne adalah residen MC di “The Get Up” - Rootz KL secara mingguan yang sekaligus mendekatkan beliau dengan peminat dari golongan urban. 
Kerjaya muziknya mula bersinar apabila meluncurkan album studio sulungnya "Growing Up Sucks!" pada 9 December 2013 dengan mempertaruhkan lagu Inggeris "No More" sebagai single utama diikuti oleh lagu "Hak Eleh" sebagai single kedua . Dengan keseluruhan mendapat enam (6) pencalonan, lagu "No More" berjaya menempa sejarah sebagai lagu berbahasa Inggeris pertama yang memenangi anugerah Lagu Terbaik di Anugerah Industri Muzik ketika edisi ke-21 yang berlangsung pada 7 Disember 2014. Lagu tersebut juga memenangi Lagu Inggeris Tempatan Terbaik, selain SonaOne dicalonkan untuk kategori Artis Baharu Terbaik.  Di majlis yang sama juga, lagu kolaborasi SonaOne bersama Joe Flizzow berjudul "Apa Khabar" meraih anugerah Lagu Hip Hop Terbaik. "Apa Khabar" mengulangi kejayaan dengan lebih cemerlang apabila meraih gelaran juara keseluruhan di Anugerah Juara Lagu ke-29 sekaligus menjadikan lagu tersebut sebagai lagu hip-hop pertama memenangi anugerah berprestij tersebut pada 18 Januari 2015.
Pada April 2016, beliau telah dijemput oleh penyanyi No. 1 negara, Datuk Siti Nurhaliza untuk menjayakan persembahan bersamanya di konsert Dato’ Siti Nurhaliza & Friends di Stadium Negara, Bukit Jalil bersama-sama dengan Joe Flizzow, Faizal Tahir, Hafiz Suip, Cakra Khan, Afgan Syahreza dan Anggun.

Kontroversi

SonaOne pernah cedera di muka dan kepala selepas diserang seorang lelaki dikatakan kerabat Diraja di luar kompleks beli-belah Fahrenheit 88 di Jalan Bukit Bintang. Dia berada di dalam kereta bersama dua rakan sebelum suspek dikenalinya itu muncul dan menariknya keluar daripada kereta. Sebaik keluar, dia terus dipukul lelaki itu dengan tangan hingga dia terjatuh sebelum badan dan mukanya dipijak. Akibat pukulan bertubi-tubi daripada suspek berusia 20-an itu, mukanya berdarah sebelum dia tidak sedarkan diri hingga di rawat di Prince Court Medical Centre, Bukit Bintang.